UMIโตทางลัดขยันซื้อกิจการ
&#8220;สหโมเสคฯ&#8221; ทุ่ม 500 ล้านบาท อาสาฟื้นฟูกิจการ TTCRCI ดันกำลังผลิตกระเบื้องพุ่ง 70% ต้นทุนลด
15 มิ.ย. 2555

“สหโมเสคฯ” ทุ่ม 500 ล้านบาท อาสาฟื้นฟูกิจการ TTCRCI ดันกำลังผลิตกระเบื้องพุ่ง 70% ต้นทุนลด 
นายสุทิน ยุทธนาวราภรณ์ ผู้จัดการฝ่ายขายและการตลาด บริษัท สหโมเสคอุตสาหกรรม (UMI) เปิดเผยว่า บริษัทอยู่ระหว่างรอการพิจารณาของศาลล้มละลายกลาง เพื่อขอเข้าไปบริหารแผนฟื้นฟูกิจการบริษัท ที.ที.เซรามิค (TTC) โดยหากศาลเห็นชอบ TTC จะเพิ่มทุนจดทะเบียน 500 ล้านหุ้น จำหน่ายให้กับ UMI จำนวน 400 ล้านหุ้น ในราคาหุ้นละ 1 บาท ที่เหลืออีก 100 ล้านหุ้น จะจัดสรรให้กับเจ้าหนี้ผ่านการแปลงหนี้เป็นทุน
ทั้งนี้ หลังการเข้าซื้อหุ้นเพิ่มทุนของ TTC บริษัทจะกลายเป็นผู้ถือหุ้นใหญ่ในสัดส่วน 80% คิดเป็นมูลค่าเงินลงทุน 400 ล้านบาท และถือเป็นการเข้าซื้อกิจการแห่งที่ 2 ต่อจากบริษัท โรแยล ซีรามิค อุตสาหกรรม (RCI) ที่เพิ่งทำคำเสนอซื้อหุ้นไปก่อนหน้านี้ โดยล่าสุดบริษัทสามารถซื้อหุ้น RCI ได้แล้ว 32% ใช้เงินลงทุนประมาณ 100 ล้านบาท
“เงินลงทุนสำหรับซื้อหุ้น RCI จะมาจากกระแสเงินสดของบริษัท ส่วนเงินลงทุนใน TTC จะมาจากการกู้แบงก์ โดยปัจจุบันบริษัทมีฐานะการเงินแข็งแกร่ง มีอัตราหนี้สินต่อทุนต่ำ ทำให้ยังสามารถกู้เงินได้อีก จึงไม่จำเป็นต้องเพิ่มทุนจดทะเบียน” นายสุทิน กล่าว 
สำหรับการเข้าซื้อกิจการของ RCI และ TTC ส่งผลดีต่อบริษัทมาก เพราะช่วยเพิ่มกำลังผลิตกระเบื้องขึ้นเป็น 34 ล้านตารางเมตรต่อปี หรือเพิ่มขึ้น 70% จากปัจจุบันที่มีกำลังผลิตเพียง 20 ล้านตารางเมตรต่อปี โดยมาจาก RCI จำนวน 6 ล้านตารางเมตรต่อปี และ TTC จำนวน 8 ล้านตารางเมตรต่อปี
นอกจากนี้ ยังทำให้บริษัทมีฐานลูกค้ามากขึ้น ช่วยประหยัดต้นทุนการผลิตและขนส่งสินค้า รวมทั้งมีผลิตภัณฑ์กระเบื้องที่ครบวงจรตอบสนองลูกค้าได้ตั้งแต่ระดับกลางถึงระดับบนสุด ซึ่งจะเป็นปัจจัยสำคัญที่ทำให้บริษัทสามารถรักษาส่วนแบ่งตลาดไว้ได้ที่ 10% หรือเพิ่มส่วนแบ่งตลาดในอนาคต ขณะเดียวกันยังสามารถรักษาการเติบโตให้อยู่ในระดับสูงกว่าค่าเฉลี่ยของอุตสาหกรรม
ในปีนี้บริษัทตั้งเป้ายอดขายที่ 2,700 ล้านบาท โตขึ้น 8% จากปีก่อน ขณะที่ความต้องการใช้กระเบื้องจะโตในระดับ 7% จากปีก่อน